OpenLLM-France/wikimedia huggingface dataset:
# Buhez ar Sent/1894/Lukas

| ◄ Mac’harit Mari Alakok | Lukas | Per a Alkantara  ► |
Lukas a ioa ginidik a Antioch, hag a studiaz ar vedisinerez enn he iaouankiz. Eur mestr penturer oa ive var a gounter, hag ober a eure seiz taolenn hag a ioa varnho patrom pe imach ar Verc’hez. Unan euz ann taolennou-ze a virer c’hoaz hirio e Rom gant kalz a respet.
Goude ma oue gounezet d’ar feiz, Lukas a reaz koumpagnunez da zant Paol enn he holl veachou abostolik. Evelato bez’en devoue ive ann eur da anaout meur a hini euz ar re o doa heuliet hor Zalver epad he vuez var ann douar, ha deski a eure gantho ar peb brassa euz ar pez en doa great pe lavaret Jezuz-Krist keit ha m’oa bet o prezeg he Aviel, ar pez en doa gouzanvet e Jerusalem ha var menez Kalvar, hag ar pez a ioa c’hoarvezet pa zavaz adarre euz a varo da veo. Lakaat a reaz ann traou-ze holl dre skrid evit kelennadurez ann dud fidel, ha setu al levr a hanver Aviel sant Lukas.
Mes kement-se ne oue ket aoualc’h evit ar zant-ma. Skriva a eure c’hoaz histor ann Ebestel ho-unan, hag enn histor-ma e verk penaoz e pignaz hor Zalver Jezuz-Krist enn env, petra reaz ann Ebestel goude m’oa diskennet varnho ar Spered-Santel, dre be seurt burzudou e teuaz ar feiz d’en em skigna dre ar bed, hag e pe feson e veve ar gristenien genta. Lukas en doa skrivet he Aviel dioc’h ar pez en doa klevet gant diskibien hor Zalver ; mes histor ann Ebestel a skrivaz dioc’h ar pez en doa guelet he-unan.
Sant Paol a ra d’eomp he veuleudi e nebeut komzou. « — Lukas, emezhan, a zo brudet e peb leac’h dre he aked da labourat evit silvidiguez ann eneou. » Enn eul lizer all, e hanve anezhan he vuia karet, hag epad m’edo er prizoun e Rom, e lavare c’hoaz : « — Ne jom ganen nemed Lukas. »
Goude merzerenti ann Abostol, Lukas a brezegaz ann Aviel enn Itali, enn Dalmasii hag er Masedoan. Ac’hano e teuaz d’ar Gres, hag eno e varvaz d’ann oad a bevar bloaz ha pevar-ugent. Ne c’houezer ket d’ar just pe seurt maro en devoue ; mes ar pez zo sur eo en deuz bet kalz da c’houzanv epad m’edo o prezeg ar feiz, hag evelse, ma n’e ket marvet dre ar verzerenti, e c’heller ato lavaret eo bet merzer aoualc’h epad he vuez. He relegou a oue kaset divezatoc’h da Gonstantinopl asambles gant relegou sant Andre, ha lakeat enn iliz ann Daouzek-Abostol.
Da genta. — Grit d’ar re all ar pez a garfac’h a ve great d’ehoc’h hoc’h-unan ma veac’h enn ho flas.
D’ar seizved. — Ne’z euz netra kuzet na vezo, eunn deiz, dizoloet.
# Anfin é tosta en amzér

| ◄ O Messi, ô Salvér ! | Anfin é tosta en amzér | Péh trous zou ar en doar ► |
* Anfin é tosta en amzér
* Ma rei Doué d’er bed ur Salvér,
* Ha goleuein e hra en dé
* Gorteit a houdé puar mil vlé.
* Adam, guet é dorfæt eahus,
* E vlessas é raç maleurus ;
* Ol en dud e oé astennet,
* Idan squêd er marhue interret.
* Ne hortent ér spont hag hirris,
* Aberh un Doué lan a justiç,
* Meit er marw, meit en tan eahus,
* Oé deliet d’en dud cablus.
* Pihue e hellou gùellat, allas !
* Ul lam quer rust, un droug quer bras ;
* Péh dorn e hellou doug remèd,
* Doh ur gouli quer vélimet ?
* Hui hemb quin, ô Jesus e hel,
* É tischen a hou trôn ihuél,
* Daccor d’hou limaj couciet,
* Er vràuité hi dès collet.
* A lein en nean, Tad éternel,
* Dégasset er Messi santel,
* Ha ni bemb prest de ziguemér
* Guet er vrassan joé hur Salvér.
* Gloër d’oh, Mab Doué deit de vout dén,
* Ha bermen ha de virhuiquin :
* D’en Tad ha d’er Spered-Santel,
* Revou ehué gloër éternel.
* J. G.
# An tôer

| ◄ Ar mansoner | An tôer | Ar miliner ► |
* Savet ez oun bet e Kerne
* E-tal mengleuziou ar mene.
* Yaouankik ez oan darbarer
* Ha da bevarzek vloaz tôer.
* Biskoaz n’ez oun bet laouenoc’h,
* E renkan hel lavaret d’oc’h,
* ’Get pa lakis va zavancher,
* Eur morzol en va gouriz-ler.
* Aboue ’m eus graet meur a dôenn,
* D’eleiz didoullet o lochenn ;
* Pignet em eus war vaneriou,
* Kempennet d’ezo o zouriou !
* Iliz va farroz hec’h-unan
* He deus bet ezomm eus va foan !
* Tal an tïez hag o fignon,
* Dreist-oll araok sul ar pardon.
* Hag a-wechou ar goueliou bras,
* Am eus gwennaet gant laez-raz.
* Ha, koulskoude, o va breudeur,
* Va leve n’eo kresket nemeur.
* Paour oun ganet, paour e choman.
* Setu va flanedenn aman !
* Eun devez michans, ma ve red
* D’in ganec’h goulenm va zamm boued,
* Ho po sonj mat eus ho tôer
* Ho tiwalle diouz gwall-amzer.
# An trouc’her gouzer e menez Arre

| ◄ Ar glaouer | An trouc’her gouzer e menez Arre | Tenner Mouded Yun Elez ► |
* Eur c’hroc’hen maout war choug e gein
* Hag en eur podig pri e lein,
* Eman war e droad
* En e voutou koad
* Gant e falz war goubl e vrec’h,
* O vont war e bouez d’an nec’h,
* Er beure,
* D’ar mene
* ’Lec’h ma renk ober
* E garrad gouzer.
* Dioc’h-tu e krog en e labour
* E giz ar gwella devezour,
* Ken e welit an drammou
* oc’h ’n em astenn a renkadou.
* ’Vel ’n aotrou Doue pa grouas ar bed
* E laka eur c’horniad etre pep pred ;
* Skei a ra war e vên
* Gant e ziren
* O pebez eur dispar !
* E-unan hel lavar :
* Neuze,
* Er mene.
* Hen eo ar roue !
* Evel-se e zevez a dremen
* Hep ma loskfe eur glemmaden.
* Paour kêz trouc’her gouzer !
* ’N em ober d’e vicher
* Eo dlead an den fur....
* Te hen goar, m’hen assur ! ! !
# Anaoudegez ar Zalver

| ◄ Displegadurez giriou ar muzik | Anaoudegez ar Zalver | Poaniou Jesus ► |
"O anavezit"
* 2.
* O, selaouit mouez Jesus,
* He lezen, he gomz prisius;
* Rag int eo komzou ar vuez,
* Kelou mad ar zilvidigez.
* 3.
* Kredit gant joa en mab Doue,
* O, Kredit brema hep dale,
* Rag setu doare gras Doue,
* Evit savetei hoc’h ine.
* 4.
* Pedet ar Zalver grasius,
* En em fizit holl en Jesus,
* Hag o po ’r joa hag ar vuez
* Dre he c’hras hag he drugarez.
* 5.
* Karet Jesus-Krist dieist pep tra,
* Ha roet ho kaloun dezhan;
* Rag hen a garas ac’hanomp
* Hag a souffras kalz evidomp.
* 6.
* O servijet Roue Sion.
* Sentet outhan a greiz kaloun.
* Groet bepred ho holl deveriou
* Dre virout he c’hourc’hemennou.
* 7.
* Glorifiet an den Doue
* Meulet Jesus dre bep doare
* Meulet ar C’hrist dre gantikou,
* Kentet dezhan meulodiou.
# Anjelus ar Mintin

| ◄ Baeen an Estig | Anjelus ar Mintin | D’Alc’houeder park ar Mestr ► |
* Du-ze, ’barz an dremwel, en eun oabl entanet,
* ’N eur mor a sklerijen, an heol a zo savet
* E vannou kaer a zav ar vantel a ganvou
* Chomet, warlerc’h an noz, da wiskan ar maeziou,
* Ha dirak e sklerder, e dan hag e vuhe,
* Ar bed hanter-varo a hadvev a-neve.
* Ar yeotennig tener, dour en he daoulagad,
* A zav seder he fenn d'e vannou tom ha mad ;
* Ar rozen a zigor, a zispak he deliou,
* O rei he c’houez melus d’ezenn flour ar maeziou ;
* Al lapousig bihan a hij e ziouaskel,
* Hag a deul, gant kalon, e gentan rimadel ;
* Ar gwenan aketus a darnij skanv, laouen,
* O klask o magadur, a vleuen da vleuen…
* Souden e sav en êr eur vouez dous ha sklintin :
* Ar c’hloc’h a vrall seder Anjelus ar mintin ;
* E vouez o tarnijal, ken drant ha ken flourik,
* A zihun ar bugel kousket ’n e gavelik.
* Ha ’vel ma teu an heol, dre e dan hag e sked,
* Da zihuni pep tra, da rei buhe d’ar bed,
* Evelse, mouez ar c’hloc’h o son an teir Ave,
* E ti al labourer a zegas ar vuhe…
* Ar vam, goude bezan laret war he daoulin,
* En enor da Vari, anjelus ar mintin,
* Eur mousc’hoarz war he drem ’dosta ous ar c’havel,
* En pehini breman e richan he bugel.
* O pegen dudius da welet, 'n e neizig,
* An êl-ze ken dinam, ken gwerc’h e galonig !…
* E dal gwen 'vel lili, a vleo aour kurunet,
* E vuzellou tener o c’hoarzin d'an Elet,
* E zaoulagad digor, o kanan ’n e yezig
* Ar rimaden dousan, ar gaeran pedennig…
* O welet anezan, ken kaer, ken dudius,
* Kalonig ar vam gez 'n he c’hreiz a drid eürus :
* Ha gant eur garante birvidik ha tener,
* ’Tre he diouvrec’h gant joa, e stard he elig ker.
* Neuze e tesk d’ean, gant soursi ha preder,
* Juntan gant devosion e zornigou tener ;
* Laret ha hadlaret ’ra d’ean, gant dudi,
* An hanoiou santel a Jezus, a Vari ;
* Hag o sevel d’an Nenv he zell an teneran,
* En pehini e verv ar fians ar vrasan :
* — « Mam Doue, emezi, Gwerc’hez glan ha dinam,
* « Teurvezet, me ho ped, silaou pedenn eur vamm !…
* « Dac’h hirie, o Mari, e westlan ma bugel ;
* « Bezet da virviken e zouten, e skoazel !
* « Evel ma tiwallec’h ho mabig ker, gwechall,
* « Deut, ’n e vugaleach, ouz pep droug d’hen diwall !
* « Epad e yaouankiz, renet gant madelez
* « E gammejou distur, dre hent ar gwir furnez :
* « En eur gir, grêt ma vo, pad e holl vuhegez,
* « Gwir servijer ho Mab, hag hoc’h hini, Gwerc’hez. »
* Hag ar vam a zec’h prim an diou dakennig dour
* A ruilh, dous ha sioulik, war he diouchod ken flour,
* Evurus da vean he c’hrouadur gouestlet
* D’an hini a hanver Rouanez an Elet !…
* Evit eur vamm gristen, o kaerat Anjelus
* Hag a blij kalz, heb mar, da galon Mam Jezus !
* Ha penôs e c’hallfe Mam an holl Gristenien
* Dilezel hag ankouat ken birvidik peden ?
* N’hall ket chom hep diwall an elig-ze ken glan
* Kinniget d’ei bemde gant ar zalud dousan.
* Hag he brec’h galloudus ha leun a drugare
* Hen skoazello bepred en risklou ar vuhe.
* Eus lein ar Baradoz, hep skwizan, warnean
* E skuilho, noz ha de, he bennoziou krenvan,
* Da c’hortoz hen dougen ganti d’he bro eürus,
* Da ganan, ’touez ar Zent, an Ave peurbadus.
# Anjeluz-noz al labourer

| ◄ Ar beure | Anjeluz-noz al labourer | Mouez ar c’hleier ► |
* Laret e ve, ouz hen gwelet,
* E ve an heol skuiz ha yostet ;
* Seblanti ’ra en em luian
* ’Barz ar branko, er c’hoad nesan.
* An evnigo a richan c’hoaz
* A-us d’an dour, a hed ar waz,
* ’Met holl emaint tost-tost d’al lec’h
* Ma kludfont ’pad an noz, dinec’h.
* Gant e loened, ar mesaër
* Ac’h a seder ’trezek ar ger ;
* Strak e skourje, gwech-ha-gwechall,
* ’Ra d’an hekleo war-dro sklokal.
* Al labourer en pen an erv,
* E-harz ar c’hleun, warnan gwe derv,
* A zidouar e vinwio
* Gant raden zec’h ha gant delio.
* E-pad an de en eus c’houezet,
* Hag e gorf paour a zo brewet ;
* Mes eus e di, e-touez ar gwe,
* E sav moged ’trezek an ne !
* Ha bremaïk pa ’n em gavo
* ’Kichen e wreg hag e dudo,
* En do digoll eus e holl boan,
* En eur zibri gante e goan.
* Eun tammig ’zo, mouez ar c’hleier
* A ve klewet o vont dre ’n er,
* Mouez ar c’hleier bihan ha bras,
* Er paroujo, o son ar glaz !
* O mouezig skeltr, gant an awel
* A zo douget ha kaset pell,
* Ewit laret d’ar gristenien
* D’an anaon paour rei eur beden.
* An heol ’man ken ’touez ar branko,
* Kouêt eo du hont ’barz an aocho ;
* Eus lein an tour e koue ive
* Nao dol ar c’hloc’h ’vel da greiz-de.
* Al labourer ’lak e borpen,
* Ha sin ar groaz en e gerc’hen,
* Ha ’n eur gerzet ’trezek ar ger,
* E teu gantan eur beden ver.
* Peden an El, pa zaludas
* Mari, Gwerc’hez, ha leun a c’hras,
* E dog ’ne zorn war droad e bal,
* An Anjeluz a lar rak-tal.
* Ma koue e dreid pounner da-vat
* War an hent bras, e zaoulagad,
* E zaoulagad hag e spered
* A zav ’trezek e Vam garet.
* Mari neuze, ’m eus ar greden,
* A zell ’trezek an den kristen,
* Ha dimeus lein ar Baradoz
* D’he zervijer ’ro he bennoz.
* Bennoz Mari war eur c’hristen,
* Ha war e dud holl, a vanden !
* Kenvroïz ker, ’vel ho tud koz,
* An Anjeluz laret bep noz !
# An œuvrou a drugarez da exerci bemdez

| ◄ Evit ar gorreou hac ar gommunion spirituel | An œuvrou a drugarez da exerci bemdez | An eiz eürusdet eus an Aviel ► |
Pe deus ar re [e] tleomp exerci muia hac a allimp epad an deiz goude beza bet deomp ar c’hraç da assista en oferen, evit ma vezimp anaoudec en andret hor Salver en personaj vemprou hon hentez. Var ton Guers an Itron Vari-a-Druez, pe Guers Dom Mikel Noblets.
| EVit beza guir gristen Ha plijout da Zoue, E tleit exerci laouen En profit hoc’h ene, An œuvrou a drugarez En andret ho nessa, O soufr he gontroliez Hac oc’h he assista. Daou seurt a so d’hoc’h merquet Eus an oll œuvrou-se ; Chetu-hi amâ discleriet ; Seiz int euz a bep re : Ar re guenta so galvet Œuvrou spirituel, Hac an eil re so hanvet An œuvrou corporel. An Œuvrou spirituel. 1. Ar re inorant desquit En ho silvidiguez. 2. Nep a fazi corrijit Gant ur guir garantez. 3. Da nep en deveus izom Roït cusul vad bepret, 4. Ha roït consolation Da nep so afflijet. 5.Souffrit patiantamant | A bep seurt injuriou. 6. Pardonit antieramant A bep seurt offançou. 7. Offrit evit ar re veo Da Zoue ho peden, Hac evit a re varo Hac hoc’h adversourien. An Œuvrou corporel. 1. Roït da zibri d’o nessa, Ma n’en deus quet a voet, 2. Ha roït ive da eva Da nep en deus sec’het. 3. Da nep so noaz e groc’hen Roït dillad d’he c’holo. 4. Guelit ar brisonerien O rei soulaj dezo. 5. D’ar re glan rentit bisit Dreist peb tra d’ar beaurien. 6. Ar bel[e]rinet lojit Hac an estranjourien. 7. Sebeliit ar re varo, Ma viot erguis-se Disposet pa deui ho tro Da vont dirac Doue. |
| VA Doue, me ho supli Grit d’in ar c’hraç bremâ, Da heul ha da exerci An œuvrou santel-mâ | Evit ma viot ive Trugarezus ouzin, O soulaji va ene, Eus ar bed-ma pa’z in. Amen. |
# Anfin, ô Princèd

| ◄ Badéour santel | Anfin, ô Princèd | O doar, discoeit hinihue hou joé ► |
* Anfin, ô Princèd,
* Douguet e hoès er victoër,
* Hag er faus douéèd
* En dès collet ol ou gloër :
* Rouannès ol er bed,
* Rom kér vras ha digampen,
* Guet ur suéh hemb par
* E laq er yau ar hé fèn.
* É creis en tourmant,
* Pierr ha Paul en des feahet
* Counar en tyrand,
* Dré er marhue ou dès souffret ;
* Ha hinihue en dé,
* En nean on dès ur gourôn,
* Ag ou goaid bamdé
* É sàu guir christenion.
* Dré er bayannèd,
* Adoret èl er gùir Doué,
* En ampeleurèd
* E vrein hinihue én ou bé :
* En deu Apostol
* É contrel zou inouret,
* Er groéz guet en ol
* É peb léh zou adoret.
* Kér a Rom, rûet
* Guet ur goaid quer précius,
* Hou cloër zou cresquet,
* Hou pugalé zou eurus ;
* Hiniw pinhuiqueit
* Dré victoër hou patromed,
* Hui e zou hoah deit
* De vout Rouannès ol er bed.
* D’en Tad éternel
* Revou gloër de virhuiquin,
* Gloër d’é Vab santel
* Splandér ag en Tad divin,
* Ha d’oh, Sperèd-glan,
* E za ag ou haranté,
* En inour brassan
* Epad en éternité.
* J. G.
# Angelus an noz

Oberennoù damheñvel pe handelvoù all zo ivez, gwelout An Anjelus.
| ◄ Paotr e c’halleg plat | Angelus an noz | An Hollaïka ► |
* Hen. — Sell eus e dron an heol a gouez ;
* Me a wel c’hoaz, a dreuz ar gwez,
* E lagad ruz o lugerni,
* An noz a dosta, tiz warni.
* Hi. —  Er c’hoad, ar bleun hag an deliou,
* Bep an tammig, a goll o liou,
* Ha dre ma tua ar menez
* Ec’h enaou tour-tan an enez.
* Hen. — Ar mor a baouez da c’hourdrouz,
* Al labous ne ra mui a drouz,
* An avel hepken, heb ehan,
* Goustadik a zistag he c’han.
* Hi. —  Ennan kant ha kant goulaouen,
* Nag an oabl doun a zo laouen,
* E lizerennou aour warno
* Doue ’n deus skrivet e ano.
* Hen. — Pa zeu ar bed holl da devel,
* Na kaer eo klevout o sevel
* Mouez ar c’hloc’h, ker c’houek e vennoz
* Pa zon e Angelus d’an noz.
* Hi. —  D’hol labour tenn roomp arzao,
* Hah en dachenn hon-daou war zao
* Meulomp Mari a vouez uhel,
* Evel m’he meulas an Arc’hel.
* Hen. — Hon-daou, te ganen, me ganez,
* Stouomp dirak hor Rouanez,
* Gant he Doue krouet dinamm,
* Gantan dibabet evit Mamm.
* O daou. — « Salud, o Mari, leun a c’hras,
* Dreist an holl, Doue ho karas ;
* Salud, o Mari, leun a beoc’h,
* An Aotrou Doue ’zo ganeoc’h.
* Dreist ar gwragez oc’h benniget,
* Rak Mab Doue hoc’h eus douget,
* Ha Jezuz, o kaerat ano,
* Morse da ren ne ehano.
* O Santez Mari, Mamm Doue,
* Mamm ho Krouer hag ho Roue,
* C’houi an hini a zaludomp,
* Pedit-Hen bepred evidomp.
* Pedit, Mamm druezus meurbed,
* Evit holl bec’herien ar bed,
* Breman, e-kreiz ar stourm garo,
* Ha dreist-holl da eur ar maro. »
* Hen. — Ha pedet ganeomp hor mamm ger,
* Dienkrez baleomp d’ar ger,
* Ouz Mari neb en em erbed.
* A c’hell bale heb aoun ebed.
* Hi. —  Gant he Mab Jezuz ha ganti
* E vezo diouallet an ti ;
* En o c’haloun, en o envor,
* E tougont bugale Arvor.
J. L’HELGOUALC’H.
# Ar zervicherien

| ◄ Plijadur an den | Ar zervicherien | Bêrder ar vuez ► |
"Kantik Brozaoz"
* 2.
* Euz hon feurz e prometomp na ramp, na leverfomp,
* Netra enep d’az lezen, biken na bermetfomp,
* Ra na vo hini c’hanomp ken hardi, ken ingrat,
* Da derri lezen Jesus, eur breur ken dous ken mad.
* 3.
* Hed hon bue, hon Doue, hon zikour ni bepred,
* Dreist pep tra euz hon fec’hed, hon diwal ni er bed,
* Gant da zorn, O ma Zalver, ren bemdez hon ine,
* Hag eun deiz n’ez baradoz ni ielo gant Doue.
# Araok

| ◄ Gwech’all ha brema | Araok | Kan a vrezel paotred Breiz-Izel ► |
* Hor breudeur euz Tramor, euz ouenn ar Vretouned
* Dindan ar Zaozoun griz, a c’houzomp, zo sklaved ;
* Bretouned Breiz-Izel ivez a rank diwall
* N’en em gafe gant-ho, marteze, kement all.
* D’hor frankiz ann dispac’h en deuz roet eunn taol braz ;
* Da Roue Frans hon Dugez Anna, pa zimezaz,
* A reaz meur a varc’had, touet, ha dre skridou,
* Evit ma ve da Vreiz dalc’het meur a wiriou.
* Hogen, ar Republik, frouez brein al lac’herien,
* Enebourez touet d’e-omp, labourerien,
* He deuz, iud ha trubard e-kenver al lealded,
* Freuzet kement marc’had miret gand hon Rouaned.
* N’eo ket’ta sebezuz he defe Breiz-Izel,
* Hon tadou Chouanted, gant nerz, klasket herzel
* Oc’h ar Varianna dreiz ; rag enn eur goll ho Roue
* E kollent ho gwiriou. Daoust ivez hag ho Doue
* Gand ann dispac’herien n’ez eo ket bet harluet ?
* Daoust hag hon Ilizou n’int ket bet dismantret,
* Hag hor gwir veleien, a grede chom er vro,
* Redet evel gidoun vid ho c’has d’ar maro ?
* Mad, evel d’ann dispac’h e klasker a-nevez
* Ober brezel d’hor feiz ha goapaat hor iez.
* Ar re, war ho meno, zo re c’hlaz Breiz-Izel,
* Evel em euz gwelet, a zigor ar brezel.
* Enn deiz all e welenn imach louz Marianna,
* War eul levr digristen, o tiskouez o para,
* M’oar vad, heol ann dispac’h, adrenv d’hor meneziou.
* Hag ar goz loudouren, glaourenn leun he ginou,
* E justin eur Breizad gand he c’hraban deou krog,
* A gred iouc’hal d’ezhan hor ger nerzuz « araok ! »
* « Araok ! » evit petra ? Lavar’ta, loudouren !
* Eneb d’he iez, m’oar vad, hag eneb d’he gredenn !
* Rag imach ar Breizad a zo, dre c’hoaperez,
* Laket, e-c’harz da dreid, war he zaoulin gan-ez ;
* Eur c’houlaouenn danet enn eunn dourn a welann,
* Eur chapeled oc’hpenn enn dourn all, a gredann,
* Breizad, chom daoulinet vid achui da bedenn,
* Goude vezi krenfoc’h enn eur zevel da benn ;
* A wir galoun goude, prim ha drant enn da za,
* Kri nerzuz : « Enn araok ! Bazad da Varianna ! »
# Ar zilvidigez

| ◄ Ar joausted | Ar zilvidigez | Giriou prisius ► |
"Penherez Keroulaz"
* 2.
* Jesus a lavar: da betra
* E talve gounit ar bed ma
* Ma teuer da goll an ine?
* O lakomp ’ta evez a ze!
* 3.
* En touez an holl draou da ober
* Klask an hent mad eo hon dever.
* An aour, an arc’hant, traou ar bed,
* Gas enep hent ar joausted.
* 4.
* O Doue, hon lak da gompren
* Ha da zenti ouzid laouen,
* Ia sikour mad da vugale
* Teuz ho c’haloun ez karante.
# Ar zoudarded

| ◄ Bro Kanaan | Ar zoudarded | Assurans en Jesus ► |
* 1. En ho sa holl vugale,
* Bretouned Breiz-Izel,
* A greiz ho kalon hirie
* Kredet d’an Aviel.
* Gant ho tadou ho mamou
* Sentet holl euz Jesus,
* Hag eun devez en envou
* C’houi a vezo eurus.
* 2. Bezomp zoudarded nerzus
* Da Jesus hor Zalver,
* Hag euz a galon joaus
* Servichomp hor Mestr ker.
* Euz a victoar en victoar,
* Nep hen heul a ielo,
* Atao dre hent ar victoar
* Jesus zur hor c’haso.
* 3. Deus ganen eta minion
* Petra ri ken aze?
* En em laka a galon
* ’Vel d’oun en he arme.
* Heuliomp lezen ar Zalver
* ’Despet d ar Waperien,
* Pardoni ra ar pec’her
* A zent euz he lezen.
* 4. An drompil a zon skiltrus
* En hor za Bretouned,
* En em gannomp kourajus
* A enep hor pec’hed
* Mar be drouk an enebour
* Bezomp krenv ha nerzus
* Deomp e vo roet sikour
* Hep mank zur gant Jesus.
* 5. A galon ’ta, a galon
* Gourenomp hed an de
* Demp eta ma gwir vinion
* Da vro ar garante.
* D’an noz taolfomp an armou
* Euz treid hor gwir Roue
* Goude gwela ni gano
* En baradoz Doue.
# Ar zoner

| ◄ Son ar botoer coat | Ar zoner | Ar Gallic ► |
Eun amourouzic am boa bet : Zoner a oa, na ouien ket.
 Me ’tapout ma dorn war he c’hodel.
O santout penn ar grosunel ;
 ’Tapout ma dorn war he c’hodellou,
O santout penn he oustillou.
 Ha me o c’houlen diouthan
Piou a zône gant ar re-man.
 — An neb a zôn gant ar re-ze
A vewje greg ha bugale.
 An neb a zôn ar benniou, A renc cât calz a oustillou :
 Eun ibil beuz en he c’henou,
Ha war he zaouarn eur frenjou,
 Dindan he gazel eur zac’h-lêr,
Ha gwascan warn han dre voder ;
 Eur goz crosunel war he scoa ;
Joaüssad ann dud iaouanc a ra.
# Ar « 26 » o storlokat !

| ◄ En hospital | Ar « 26 » o storlokat ! | Eur gomz diveza da gloza ► |
An infirmierezed a dremen e kuz kalz amzer o c’hoari pe o varvailhat en eur zal e leac’h ne deu nemet eun hekleo dister eus klemmou Katellig Kerheol, dilezet gant ar vedisined, ne c’hellont gant o holl gwiziegez kaout pare ebet eviti.
Eun nosvez, ar plac’h keaz a dremenas, hep gouzout dare da zen, hep beleg ivez eta, siouaz ! da walc’hi he ene, d’hen lakaat e doare vat da vont dirak ar Barner !… N'he doa gwelet na kar na par epad ar pemzek dez leun oa bet er c’hlanv-di.
* N’eo ket en hevelep giz
* E tremener en hor Breiz !
Antronoz, ar vedisined oc’h ober o zro vintin a welas dioc’htu oa maro, hag a lavaras meurbet dizeblant :
— Eur maro !
Enterret e oe ar paour kez Katellig hep kroaz na beleg, e bered Montmartre. Ma ’z afec’h di da glask he bez, ho pefe labour klask, ha c’hoaz n’her c’havfec’h ket, rak skrid ebet na lavarfe d’eoc’h piou a zo douaret el leac’h m’ema.
Ha setu petra c’hoarvez, siouaz ! gant eun darn vras eus ar merc’hed yaouank diwar ar meaz a ya da glask fortun da Bariz !
# Ar « Facteur »

| ◄ Ar zakrist koz | Ar « Facteur » | Klemmou ar c’hantonier ► |
* Ne harz na yenïen na glao
* D’ober d’ar memes eur e dro.
* Kerzeta ra en henchou moan,
* Araozan eun tamm ki bihan.
* Meur a wech heman dre jilpat
* A ro d’anaout ’man o tostât.
* Oc’h ober van dont da vale
* Ouspenn eur plac’h yaouank neuze
* A gemer he stamm ’n he daouarn,
* Met he lagad hag he skouarn
* A daol evez ouz al leur-gêr
* Dre belec’h ’teuio al lizer.
* Ar « facteur », eun den avizet,
* A oar petra ’zo gortozet :
* En eur dremen hep tamm paouez
* Her roio sioulik d’ar plac’h kaez.
* Er « facteur » ’laker ar fizians,
* Eeun ’renk beza e goustians,
* Rak, en despet d’an holl skoliou
* D’e-leiz ’tle lenn o lizerou.
* Ezomm anezan alïes
* En devez neb ’vev war ar maez :
* Ar c’heleier, .. beteg an eur,
* Hebdan, sur, ne ouife nemeur ;
* Priz ar viou, kouls hag an amann
* ’C’houlenner e pep lec’h outan.
* N’eus deiz na vez pedet d’ober
* Kommisionou e kêr pe gêr.
* Peurvuia ’vit bennoz-Doue :
* Piou en hon touez ne oar ze ?
* Gwir eo e pep fest e tanva,
* Ha d’ar bloaz nevez ’c’hell eva.
* Gwelet eo ’vel eun den a di,
* Zoken er vrasa mereuri ;
* Eus pep rumm ’anavez ar stad,
* Kemer ’ra lod eus o eurvad ;
* Pa deuont da goueza e poan,
* Atao ganto ’vez a-unvan.
* Gwell, moarvat, eget an noter
* E oar ezomm al labourer ;
* D’hen gouzout pisoc’h, ez gwirion,
* N'eus er barrez ’met ar person.
* Pet gwech em eus kavet em bro
* Ar « facteur », da zibenn e dro,
* ’Harz eur c’hleuz o reiza timbchou,
* Moneiz, paperou ha konchou,
* A-barz ’n em ziskouez en emgleo
* Merket gant reolenn e vureo !
* Bale bemdez, dre beb amzer,
* Eo ar gwasa en e vicher ;
* ’Vel se ’teu abred da ruza,
* Zoken a-wechou da gamma.
* Met, pa renk goulenn chom d’ehan
* Evit lakat termen d’e boan,
* An holl a het d’o « facteur » koz
* Kaout, eun deiz, plas er baradoz.
# Arabad en em fazia

| ◄ Paotred ar bizin tonn (gand eunn ton) | Arabad en em fazia | Va gwezenn dero ► |
* Euruz int keriz : gwenn ho dourn, flamm ho fenn !
* Gwisket gant dillad du, ken kaer ha bourc’hisien,
* Labourerien ar porz, labourerien war gear
* Pa ’z eont enn tu-bennag, da zul, a zo dispar,
* Henvel oc’h aotrounez ; rag ervez ho doare
* E lavarfac’h ho deuz eur c’hastell a leve.
* Mad, tostait eunn nebeud, sellit pell ha gwelloc’h :
* Enn taol lagad kenta, me gav d’in, e weloc’h
* E kuz fall ann dillad ar pez a zo dindan,
* Hag pa vez eul liou flamm aliez e vez kov moan,
* Eur iec’hed reuzeudik a ra d’e-hoc’h sonjal
* Ez eur araok ann oad da welet ar bed all.
* Ia, labourerien-douar, arabad eo kredi
* E ve buez paotred kear gwell eged hoc’h hini,
* Arabad barn ann den dioc’h gwelet he zillad,
* Kement-se ne c’hall ket diskouez en deuz kovad ;
* Dillad hirr ha lostek a zo war meur a gein,
* Siouaz ! ar c’hov n’eo ket diroufenn goude lein.